cyanic-selkie/wikianc huggingface dataset:
Richard Schickel
Karriêre
Schickel wie de auteur fan in grut tal biografyen fan grutheden út 'e filmyndustry fan Hollywood, ûnder wa akteurs as Woody Allen, Marlon Brando, James Cagney, Gary Cooper, Clint Eastwood, Douglas Fairbanks sr., Cary Grant en Harold Lloyd, en filmmakkers as D.W. Griffith, Elia Kazan en Steven Spielberg.
Hy wie ek aktyf as dokumintêremakker, en wie as senarist belutsen by de produksje fan ferskate efter-de-skermendokumintêres oer Star Wars. Fierders wurke Schickel as gastdosint oan 'e Universiteit fan Yale yn New Haven en de Universiteit fan Súdlik Kalifornje yn Los Angeles.
Ferstjerren
Schickel kaam yn 2017, acht dagen nei syn 84e jierdei, te ferstjerren yn Los Angeles, nei't er troffen wie troch in mearfâldige oerhaal.
Pandora Peaks
Pandora Peaks, echte namme: Stephanie Schick (Atlanta, 12 april 1964), is in rêstend Amerikaansk neakenmodel, stripper en mainstream-aktrise. Neffens har offisjele opjefte wie se ûnder har karriêre as stripper se 1.63 m, mei in gewicht fan 55 kg. Hja stie fral bekend fanwegen har grutte boarsten (kupmaat 42J), dy't se krigen hie troch ferskate boarstfergruttingsoperaasjes te ûndergean. Peaks waard by in breder publyk ferneamd troch har memorabele rol as de stripper Urbanna Sprawl, ien fan Demi Moore har kammeraatskes yn 'e Hollywood-film Striptease.
Libben en karriêre
Njonken har karriêre as stripper begûn Peaks ek te posearjen foar neakenblêden. Sa stie se bygelyks yn 'e Playboy, en yn grutte-boarsteblêden as Score, Hustler's Busty Beauties, Gent en Bust Out! Yn totaal liet se har ûnder har karriêre mear as hûndert kear foar sokke tydskriften op 'e foto sette. Ek posearre se yn 'e jierren njoggentich as katalogusmodel foar it swimkleanmerk Pango Pango, dat bewize woe dat harren baaiklean eltse frou pasten, al hoe'n útwrydsk figuer oft se ek hawwe mocht.
Peaks beheinde har har hiele karriêre ta neakenfotografy, en liet har nea yn mei pornografy. Tusken 1994 en 2001 makke se njoggen fideo's, dy't krektlyk neat ekstremers toane as har bleate lichem. Dêrûnder wie de dokumintêre Pandora Peaks, it lêste projekt dat filmmakker Russ Meyer yn 2001 foar syn dea foltôge. Yn 1991 hie Peaks in rol (as spionne Atlanta Lee) yn 'e B-film Do or Die, in spionaazjethriller fan regisseur Andy Sidaris. Yn 1996 briek se troch nei in breder publyk troch har belutsenens by de mainstream-Hollywoodkomeedzje Striptease, wêryn't aktrise Demi Moore in stripper spilet dy't yn 'e swierrichheden komt as in korrupt politikus (spile troch Burt Reynolds) fereale op har rekket. Peaks waard earst frege as adviseur foar de film, en nei't it skynt wie sy it dy't Demi Moore learde te dûnsjen as in stripper. Letter waard har in lyts roltsje yn 'e film jûn, as Urbanna Sprawl, ien fan Moore har stripper-kollega's en -freondinnen. Pandora Peaks beëinige har karriêre as stripper yn 2000.
Kanonike evangeeljes
thumb|300px|De fjouwer evangeeljes yn de Bibel: Jehannes, Mattéus, Lukas en Markus. De kanonike evangeeljes binne de evangeeljes dy't offisjele erkenning genietsje yn 'e kristlike tsjerken, wat sizze wol dat se as "it Wurd fan God" beskôge wurde. Dêrfan binne der mar fjouwer, te witten de evangeeljes fan Mattéus, Markus, Lukas en Jehannes. Oare evangeeljes, lykas de evangeeljes fan Petrus, Filippus, Judas, Marsion, Marije Magdalena en Tomas, genietsje gjin erkenning en wurde de apokrife evangeeljes neamd. De fjouwer kanonike evangeeljes kinne opdield wurde yn 'e trije synoptyske evangeeljes (Mattéus, Markus en Lukas) en it net-synoptyske Evangeelje fan Jehannes.
Fool Moon (roman)
Fool Moon is in roman fan it fantasysjenre skreaun troch de Amerikaanske auteur Jim Butcher. De titel betsjut: "Dwazemoanne" of "Moanne fan 'e Dwazen" (moanne yn 'e sin fan 'e byplaneet fan 'e Ierde), mar it is in Ingelske wurdboarterij, mei't Fool Moon min ofte mear klinkt as Full Moon, dat "folle moanne" betsjut. It boek, dat skreaun is yn it ik-perspektyf, foarmet it twadde diel fan 'e romansearje The Dresden Files, dy't ta it subsjenre fan 'e urban fantasy heart. It folget as sadanich op Storm Front. Yn Fool Moon kriget Harry Dresden, praktisearjend tsjoender en privee-detektive te Chicago, te meitsjen mei in wiere pleach fan wearwolven, en moat er besykje om himsels en syn freonen hielhûds troch de swierrichheden te loadsen dy't dat opsmyt.
Publikaasjeskiednis
Fool Moon waard yn 2001 publisearre troch de New Yorkske útjouwerij Roc Books. Yn 2005 waard de roman troch de Science Fiction Book Club werpublisearre yn 'e omnibusedysje Wizard for Hire, mei it earste en trêde diel fan The Dresden Files: Storm Front en Grave Peril. Yn 2011 en 2012 ferskynde fierders in twadielige omwurking fan Fool Moon ta in grafyske roman mei as nammen Fool Moon, Volume 1 en Fool Moon, Volume 2. Dielen fan Fool Moon tsjinnen ek as basis foar it senario fan 'e ôflevering Hair of the Dog fan 'e tillefyzjesearje The Dresden Files, dy't yn 2006 útstjoerd waard op it Amerikaanske Sci Fi Channel. In Nederlânsktalige oersetting fan Fool Moon (troch Lia Belt) waard yn 2009 publisearre troch De Vliegende Hollander, ûnder de titel Wolvenjacht.
Ynhâld
Fool Moon iepenet likernôch in healjier nei de foarfallen yn Storm Front. Harry Dresden hat no in min ofte mear fêste relaasje mei Susan Rodriguez, in sjoernaliste foar de Arcane, in krantsje dat benammen oer boppenatuerlike saken publisearret. Ek hat er syn swierrichheden mei syn freondinne Karrin Murphy, it haad fan 'e Spesjale Undersyksienheid fan 'e Plysje fan Chicago, bylein, hoewol't er de lêste moanne gjin boe of bah mear fan har heard hat. Om't in grut part fan syn ynkommen bestiet út it lean dat er kriget as adviseur fan 'e plysje, sit er no finansjeel oan 'e grûn. As in bekende fan him, Kim Delaney, in jonge frou mei in beskieden talint foar tsjoenderij dy't er de lêste tiid op dat mêd begeliedt, oanbiedt om in miel foar him te keapjen yn syn stamkroech MacAnally's yn ruil foar wat advys, giet Harry dêr dan ek grif op yn. It docht lykwols bliken dat Kim witte wol hoe't se trije konsintryske magyske sirkels meitsje moat, dy't almeast brûkt wurde foar oproppings, om machtige demoanen of sels ingels yn finzen te hâlden. Harry wegeret dêrom en jou Kim de ynformaasje dy't se hawwe wol, en hy fynt dat dat foar har eigen goederbêst is.
Nei't Kim har lulk ôfjûn hat, komt Karrin Murphy yn MacAnally's, dêr't se it ferfrommele bryfke mei in tekening fan 'e trije konsintryske sirkels, dat Kim oer de flier smiten hat, oppakt. Se freget Harry syn help by in moardsaak, en ûnderweis nei it plak delikt leit se him út dat se de lêste tiid gjin kontakt mei him opnommen hat om't der troch de ôfdieling Ynterne Saken yn ûndersyk nei har ynsteld is. Harry wurdt troch de measte plysjes sjoen as in sjarlatan, dat wat minder kontakt oft Murphy mei him hat, wat better oft it foar har is. Op it plak delikt oankommen blykt de deade in bekende fan Harry te wêzen: Spike, in liifwacht fan maffiabaas "Gentleman Johnny" Marcone. Hy is midden yn Chicago troch in wolf deabiten, en mei't it in pear dagen foar folle moanne is, rekket Harry der daliks fan oertsjûge dat it om in oanfal troch in wearwolf giet. Oan 'e glêsskerven yn in brutsen rút sit bloed, en Harry nimt ien fan 'e skerven mei. Foar't hy en Murphy mear ûndersyk dwaan kinne, arrivearret lykwols agint Phillip Denton fan 'e FBI mei trije kollega's, de aginten George Wilson, Deborah Benn en Roger Harris. Denton en Murphy hawwe in lulke konfrontaasje oer wa't foech hat oer de moard. Dat einiget dermei dat Murphy en Harry troch Denton de doar wiisd wurde.
Murphy fertelt Harry neitiid dat der hast persiis in moanne lyn ek wolve-oanfallen yn Chicago plakfûn hawwe, op seis nachten om folle moanne hinne. Dat befêstiget Harry syn fermoeden dat se hjir te krijen hawwe mei in wearwolf. Der binne by de oanfallen ferskate deaden fallen, ûnder wa in James Harding III, dy't in sakepartner wie fan "Gentleman Johnny" Marcone. Op 'e weromweis nei MacAnally's merkt Harry op dat se folge wurde, hoewol't er dy ûntdekking stilhâldt foar Murphy. As er útstapt is, sjocht er dat de auto dy't Murphy folget, bestjoerd wurdt troch in brúnhierrige frou. Om't er net lang hat foar't it bloed op 'e glêsskerf hielendal bedrûget, beslút Harry daliks in betsjoening út te fieren, sadat it him nei de persoan ta liede kin dêr't it fan is. Harry bedarret yn in efterstânswyk, dêr't er nei in leechsteande supermerk ta laat wurdt. As er dêr ynbrekt, wurdt er de brúnhierrige frou út 'e folchauto gewaar, dy't ynstruksjes jout oan in groepke studinten. Se merkt syn oanwêzigens lykwols al rillegau op, wêrnei't se alle ljochten útdocht. Der folget in wrakseling yn it tsjuster wêrby't Harry it tsjin in wolf opnimt, dy't him lykwols inkeld ûntwapenet en ûnder fuotten hellet, en dan weiwurdt. Hy is him der goed fan bewust dat it bist him maklik deadzje kinnen hie, mar dat net dien hat. It is him útdúdlik wêrom't er noch libbet. As er de efterfolging ynset, wurdt er yn 'e stege efter de supermerk konfrontearre mei Murphy, dy't ek yn 'e rekken hie dat se folge waard, en letter op har beurt de folchauto folge hat. De frou/wolf en de studinten binne ûntkommen.
Nei't Harry thúskommen is, befreget er Bob oer wearwolven. (Bob is in elemintêre geast fan 'e lucht mei in yngeande kennis fan magy, dy't op 'e boekeplanke yn Harry syn laboratoarium in minsklike skedel bewennet.) Bob fertelt dat wearwolven yndie echt besteane, mar net sa't se yn films of boeken foarsteld wurde. Sa liedt in wearwolvebyt der net ta dat men sels wearwolf wurdt en hat men foar it deadzjen fan 'e measte wearwolven ek neat oan sulveren kûgels. Der binne ferskate soarten wearwolven, leit Bob út wylst Harry twa toverdrankjes makket: ien om sa ûnopmerklik te wêzen dat men hast ûnsichtber is, en ien om nije magyske enerzjy op te dwaan. De 'klassike' wearwolf is in soarte fan tsjoender dy't mar ien betsjoening ken: om himsels fan minske yn wolf en fan wolf yn minske te feroarjen. De heksewolf is in minske dy't tsjin betelling fan in demon of in warlock in wolvehûdene mulrym kriget. As er dy om docht, feroaret er yn in wolf, en docht er him wer ôf, dat wurdt er wer minske. In heksewolf brûkt dus, yn tsjinstelling ta in klassike wearwolf, net syn eigen tsjoenderij om wolf te wurden, mar de tsjoenderij fan in oar. In trêde foarm fan 'e wearwolf is de lykantroop. Dat is in minske dy't in wolfeftige geast fan razernij oproppe kin. Hy feroaret dan inkeld mentaal yn in wolf, mar fielt amper noch pine en is dreech tsjin te hâlden. Ta einbeslút is der de loup-garou, dat is minske dy't ferflokt is om op fêste tiden, ornaris om 'e folle moanne hinne, te feroarjen yn in demon mei it uterlik fan in wolf. Sokke wêzens binne frijwol ûnkwetsber en kinne inkeld deade wurde mei in sulveren wapen, en dan noch allinnich as de brûker fan it wapen it sulver urven hat fan in ferstoarn famyljelid.
As Harry de oare moarns de ynformaasje oer wearwolven, dy't er yn in kreas rapport gearfette hat, nei it plysjeburo bringt om oan Murphy te jaan, rint er dêr agint Denton tsjin it liif. Dy seit dat Murphy op dat stuit yn besprekking is mei ien fan Ynterne Saken, mar dat hy it rapport wol oan har trochjaan wol. Harry langet dêrom sûnder euvelmoed it rapport oan him oer. Bûtendoar wurdt er steande holden troch Denton syn ûnderhearrige, agint Harris, dy't him út namme fan Denton de tip jout om ris syn ljocht op te stekken by de Streetwolves, in motorbinde dy't mooglik wat mei de moarden te krijen hat, mar tsjin wa't de FBI gjin bewiis fine kinnen hat. Sadwaande bejout Harry him nei de rykrakkige garaazje dy't it haadkertier fan 'e binde is. Hy ûndekt dat de Streetwolves lykantropen binne, en wit mar nauwerneed mei de hiele hûd te ûntkommen. Om't er Parker, de lieder fan 'e Streetwolves, útdage hat, is dy no lykwols twongen om him te deadzjen as er it liederskip oer de binde behâlde wol. As Harry weromkomt yn syn kantoar, wurdt er dêr opwachte troch "Gentleman Johnny" Marcone en dy syn liifwacht Hendricks. Marcone besiket Harry fannijs oer te heljen om by him yn 'e tsjinst te kommen, mar Harry stegeret him wer ôf. Ear't er fuortgiet, jout Marcone him by wize fan tip de namme fan Harley MacFinn.
Om fluch oan ynformaasje oer MacFinn te kommen, ropt Harry de demon Chaunzaggoroth op, dy't er yn ruil foar de ynformaasje fertelt wat syn twadde foarnamme is. MacFinn blykt in miljonêr te wêzen dy't behelle is yn it krewearjen foar it Northwest Passage Project, dat draait om 'e oprjochting fan in grut nasjonaal park yn it Amerikaanske Noardwesten. De opposysje tsjin dat plan waard oanfierd troch de ferline moanne fermoarde James Harding III. Chaunzaggoroth fertelt Harry ek dat MacFinn in telch is út in âld Iersk skaai, en dat ien fan syn foarâlden troch Sint Patrick ferflokt is om by folle moanne in loup-garou te wurden, in flok dy't neitiid fan âlder op âlder oerdroegen is troch it geslacht, oant Harley MacFinn de hjoeddeistige drager fan 'e flok wurden is.
Foar't Harry fierder ûndersyk dwaan kin nei MacFinn, wurdt er troch Murphy meinommen nei it plak fan in nije moard. It plak delikt blykt op it wenadres fan MacFinn te wêzen, en as se dêr oankomme, is it Kim Delaney dy't troch in wolf ferskuord is. Har stoflik omskot leit njonken in provisoarysk op 'e flier oanbrochte trijefâldige magyske sirkel, dêr't se blykber it iene of oare wêzen yn besocht finzen te hâlden. Murphy nimt Harry dan mei nei de kelder fan 'e filla fan MacFinn, dêr't in fernielde trijefâldige magyske sirkel fan sulver is. Dan hellet se Kim Delaney har tekening fan in trijefâldige sirkel foar 't ljocht, dat se yn MacAnally's oppakt hie, en beskuldiget se Harry derfan dat er mear fan dizze saak wit en dat er har – op 'e nij – foarliigd hat. Se jout Harry in pear bêste opstoppers en arrestearret him op fertinking fan 'e moard op Kim Delaney. Dêrnei lit se him troch har partner, resjersjeur Ron Carmichael, efteryn in plysje-auto stopje, wylst sysels mei de dan krekt arrivearjende agint Denton wer yn 'e hûs giet.
Harry is ûnderwilens mei stomheid slein troch dizze ûntwikkeling. Hy beseft no dat Kim yn 'e trijefâldige magyske sirkel gjin demon of ingel finzenhâlde woe, mar de loup-garou MacFinn, mei wa't se grif troch har miljeu-aktivisme yn 'e kunde kommen wie. Trochdat Harry har krúsjale ynformaasje ûntholden hat, is se no dea. Dus as Murphy seit dat hy Kim fermoarde hat, is dat eins ek noch wier. Wylst Harry yn tinzen wei is, wurdt de plysje-auto dêr't er yn sit, iepenbrutsen troch de brúnhierrige frou dy't er no al twa kear tsjinkommen is. Hja seit dat hja Tera West hjit en Harley MacFinn syn ferloofde is. Se is derfan oertsjûge dat Harry de iennichste is dy't MacFinn helpe kin troch in trijefâldige magyske sirkel om him hinne te meitsjen, sadat er yn 'e folgjende nachten fan folle moanne nimmen mear te fermoardzje kin. Se bepraat Harry om te ûntsnappen, mei't hy fanút in plysjesel alhiel neat bewurkmasterje kinne sil. As hy en Tera útpike, komme krekt Murphy en Denton wer nei bûten ta, dat syn ûntsnapping rint út op in wylde flecht, wêrby't er troch ien fan 'e plysjes yn it skouder sketten wurdt. Trochdat er mei tsjoenderij dize opropt, witte hy en Tera dochs fuort te kommen.
Harry rekket bewusteleas en wurdt de oare middeis wekket yn in goedkeap hoteltsje yn in foarstêd fan Chicago. Tera hat ûnderwilens syn wûnen fersoarge, en se nimt him dan mei nei in plak yn in park dêr't se yn 't foar mei MacFinn ôfpraat hat. MacFinn leit Harry út dat er in trijefâldige magyske sirkel fan sulver yn syn kelder meitsje litten hie, dêr't er himsels by folle moanne altyd yn opsleat. In moanne lyn waard dy sirkel fernield doe't der by him ynbrutsen waard. Harry freget him ôf oft Marcone dêr efter sitte kin. Foar't se fierder prate kinne, wurde se lykwols ûnderbrutsen troch Murphy-en-dy en agint Denton en syn minsken, en moatte se wer útnaaie. Harry wit op 'e nij fuort te kommen en in benzinestasjon te berikken dêr't er mei Tera en MacFinn ôfpraat hat. Nei ferrin fan tiid komt Tera opdaagjen, dy't fertelt dat se sjoen hat dat Murphy MacFinn arrestearre en ôffierd hat. Harry hat ûnderwilens Susan Rodriguez skille om in lift te krijen, hoewol't er har it leafst hielendal bûten de saak holden hie. Se bejouwe harren earst nei Harry syn wente, dy't, lykas ferwachte, troch de plysje yn 'e gaten holden wurdt. Wylst Tera West de plysjes ôfliedt troch neaken yn 'e rein ûnder in strjitlantearne te dûnsjen, glûpt Harry nei binnen ta om guon dingen op te heljen dêr't er ferlet fan hat.
Ien fan dy dingen is it toverdrankje dat er makke hie om tige ûnopfallend te wurden. Mei dat op kuieret er neitiid sûnder swierrichheden it plysjeburo binnen. Hy wit troch te kringen oant it selleblok dêr't de arrestanten opsletten wurde, mar troch it berûne waar hat er gjin idee oft de moanne al opkommen is. Dat blykt yndie al bard te wêzen, en fan gefolgen is MacFinn feroare yn 'e loup-garou. Dy fermoardet ferskate oare arrestanten, brekt út it selleblok en rjochtet dan in slachting oan ûnder de plysjes. Harry besiket it meunster tsjin te hâlden, mar it is ûnkwetsber foar alles dat er betinke kin. Op it stuit dat de loup-garou him deadzje sil, stapt Murphy ynienen oer him hinne, byt him ta dat er ûnder arrest stiet, en sjit it meunster dan mei in lyts kaliber pistoal del. Se hat Harry syn rapport lêzen en dêrom kûgels getten fan 'e sulverne earbellen dy't se fan har muoike urven hie. It binne lykwols hiele lytse kûgeltsjes, dy't de loup-garou net deadzje kinne. It ferwûne en razene meunster giet dan efter Murphy oan, wylst Harry wanhopich om him hinne sjocht nei eat dat er brûke kin om it ding tsjin te hâlden. Dan beseft er dat de loup-garou no bloed efterlitten hat, en dat bloed brûkt er om syn betsjoenings fan enerzjy te foarsjen en effektiver tsjin it meunster te meitsjen. Murphy wurdt ûnderwilens rêden troch har partner Ron Carmichael, dy't syn eigen libben foar harres opofferet. Harry blaast de loup-garou dêrnei troch de sydmuorre fan it plysjeburo nei bûten en ek dwers troch in hiel oangrinzgjende gebou hinne. Hoewol't it meunster net dea is, lit it him dy nacht net wer sjen. Harry wit yn alle gaos út it plysjeburo te ûntsnappen en pykt út mei Susan en Tera, dy't bûtendoar op him wachte hawwe.
As er neitiid de saak ris rêstich beprakkesearret, komt Harry ta ferskate konklúzjes. Harley MacFinn feroaret inkeld yn in loup-garou op 'e twa, heechút trije nachten dat it folle moanne is, mar der binne ek lju troch wearwolven fermoarde op nachten dat de moanne noch net alhiel of net mear alhiel fol wie. Guon fan 'e moarden komme dus wol deeglik op it konto fan MacFinn, mar hy kin net de dieder fan alle moarden wêze. Syn ferloofde Tera West is gjin minske, mar wat se wol is, wit Harry net. Yn elts gefal kin sy har yn in wolf feroarje. Mar Harry kin mar net betinke wat foar motyf oft sy foar de moarden hawwe kin. De groep studinten dy't Tera begeliedt, dy't harsels "de Alpha's" neame, binne in ridel klassike wearwolven (hat Tera oan Harry ferteld), mar dy lykje Harry te jong en te nayf om foar de moarden ferantwurdlik te wêzen. Dus wa kin it dan dien hawwe? Harry wurdt út syn tinzen opskrikt as de auto fan Susan folge blykt te wurden. Hy bliuwt efter oan 'e kant fan 'e dyk wylst Susan en Tera trochride, en ûntdekt dat de efterfolgers Parker en syn Streetwolves binne, dy't him ommers dea hawwe wolle. Harry drinkt dan it toverdrankje dat him nije magyske enerzjy jout en giet de striid mei de efterfolgers oan. It drankje jout him lykwols sa'n gefoel fan ûnoerwinlikheid dat er it te gek docht en syn fermogen om te tsjoenen koartslút. De Streetwolves wurde him dan oermânsk, slane him yninoar oant er bewusteleas rekket en nimme him finzen.
Hy wurdt wekker yn harren garaazje, dêr't er syn oaninoar tape'te hannen en fuotten temûk los wit te krijen. Parker hat ûnderwilens Harry syn wûnen fersoarge om't er him yn libben hâlde wol oant Johnny Marcone delkommen is. Dy hat nammentlik dúdlik makke dat er mei Harry prate wol ear't Parker him deadet. De oare Streetwolves binne (noch) net oanwêzich, dat Harry besiket Parker sa lulk te krijen dat dy him ôfjaan moat om ôf te kuoljen. Dat moat Harry de tiid jaan om út te naaien. It plan wurket averjochts as Parker sa lulk wurdt dat er beslút om Harry no daliks om te bringen. Op dat stuit arrivearret Marcone mei syn ûnôfskiedlike liifwacht Hendricks, en rêdt Harry it libben. Hy besiket Harry op 'e nij te bepraten om by him yn 'e tsjinst te kommen, en hoewol't der gjin hier op Harry syn holle is dy't dêroer prakkesearret, spilet er Marcone en Parker handich tsjininoar út. As Parker en Marcone slaande deilis reitsje, besiket Harry út te piken, mar foar de garaazje treft er agint Denton mei syn ûnderhearrigen Wilson, Benn en Harris. Denton jout de oaren de opdracht om Harry te deadzjen, en de FBI-aginten blike heksewolven te wêzen, dy't troch in mulrym oan te lûken yn wolven feroarje kinne. Harry flechtet wer nei binnen ta en siket efteryn de garaazje in skûlplak op wylst er heart hoe't de oare Streetwolves arrivearje. Der ûntjout him dan in trijefâldige striid tusken de Streetwolves, Marcone en Hendricks en de FBI-aginten. Marcone en Hendricks witte te ûntkommen troch mei in auto dwers troch de garaazjedoar nei bûten te riden, en de FBI-wolven meitsje koarte metten mei de leden fan 'e motorbinde. Harry ûntsnapt troch in gat ûnder de efterwand fan 'e garaazje troch, dat groeven is troch de Alpha's dy't mei Tera West kommen binne om him te rêden.
Bûtendoar oermasteret Harry op snoade wize agint Harris en nimt dy syn pistoal ôf en ek de wolvehûdene rym, dy't him it fermogen jout om 'e foarm fan in wolf oan te nimmen. Hy kloarket Harris út en komt sa te witten dat de leden fan it FBI-team figilantes binne, dy't skjin har nocht derfan hawwe om tasjen te moatten hoe't grutte kriminelen lykas Marcone altyd de dûns ûntspringe. Se binne dêrom fan doel om Marcone út 'e wei te romjen en de skuld oan MacFinn te jaan. It wiene de FBI-aginten dy't in moanne lyn by MacFinn ynbrutsen hawwe om syn trijefâldige sirkel te fernielen. It wurdt Harry dúdlik dat de wolvehûdene rimen demoanyske dingen binne, dy't de FBI-aginten geastlik alhiel op 'e doele brocht hawwe, sadat se it ferskil tusken goed en kwea folslein út it each ferlern hawwe. Harris jout ek ta dat Denton Harry inkeld nei de Streetwolves ta stjoerd hat om't er ferwachte dat dy him wol út 'e wei romje soene. Harry jout Harris dan in boadskip foar Denton mei: de jûns sille se it útfjochtsje by Marcone syn wente, dêr't de loup-garou ek ferwachte wurdt, om't MacFinn, op basis fan Harry syn eardere oanname, noch altyd mient dat Marcone efter de fernieling fan syn trijefâldige sirkel sit. As er feroaret yn 'e loup-garou bliuwt der net folle oer fan MacFinn de minske, mar genôch om it meunster yn in beskate rjochting te wizen.
Tsjin dy tiid is Harry der min oan ta. Hy is delsketten, biten en yninoar slein, en trochdat er it te mâl dien hat mei tsjoenen kin er op it stuit suver neat magysk mear út 'e wei sette. As Tera West en de Alpha's oanbiede om mei te gean nei Marcone syn filla, beseft er dat er dat oanbod net ôfslaan kin. Susan Rodriguez giet ek mei, om it hierbuske te bestjoeren, mei't net ien fan 'e Alpha's dêr âld genôch foar is. Oankommen by de mei in hege muorre omjûne filla fan Marcone siket Tera in manear om deryn te kommen. Dy fynt se in moai stik fierderop. Harry kin safier net drave, en beslút om op it plak dêr't er is oer de muorre hinne te klimmen. Oare kant de muorre ferskûlet er him tusken de beammen en it strewelleguod efteryn Marcone syn tún, en wachtet er op Tera en de Alpha's. Dy komme lykwols net opdaagjen. As er op eigen manneboet fierder de tún yngiet, sjocht er dat syn bûnsmaten op it gazon troch Marcone, dy't foar harren komst warskôge wie troch FBI-agint Denton, delsketten binne mei in ferdôvingsgewear. Denton en syn ûnderhearrigen spylje no moai waar mei Marcone. Se witte dat Harry earne deunby wêze moat, dat se geane nei him op 'e siik tusken de begroeiïng, wylst Marcone en Hendricks de oare kant út geane.
Harry wit Denton oer it mad te kommen mei it pistoal fan Harris en twingt him om Wilson, Benn en Harris werom te stjoeren nei it gazon. Hy befreget de FBI-man, dy't befêstiget wat Harris earder sein hat. It hat him der fan it begjin ôf oan om te dwaan west om Marcone út 'e wei te romjen. Hy wie oarspronklik fan doel om 'e Streetwolves de skuld dêrfoar op 'e lea te skowen. Lykwols, hy krige in tip dat der in autoriteit op it mêd fan it boppenatuerlike bestie dy't de Wite Ried fan Tsjoenderij hjit, en dat Harry dêrta hearde en dêrom gefaarlik wie. Denton besefte doe dat er syn plan oanpasse moast. Dêrom beloek er Harley MacFinn yn 'e saak, sadat de Streetwolves foar de plysje de dieders lykje soene, en MacFinn foar de Wite Ried. Nei't Denton Harry syn rapport oer wearwolven lies, dat hy ommers oan Murphy trochjoech, besefte er dat Harry tefolle wist en ek út 'e wei romme wurde moast. Harry wit eins net hoe no fierder, want as er Denton ûnder skot hâldt, kin er de oare FBI-aginten net ûnder skot hâlde en oarsom. As er Denton deasjit, sille Benn en Wilson harsels yn heksewolven feroarje en him ferskuorre. As er Benn en Wilson besiket del te sjitten, sil Denton him oermasterje. It liket in ympasse, mar dan lit Denton syn ûnderhearrigen in finzene foar it ljocht helje, dy't nimmen oars blykt te wêzen as Murphy. As har in pistoal tsjin 'e holle oanset wurdt, rekket Harry sa oerstjoer dat Denton him oermasterje kin. Op dat stuit komme Marcone en Hendricks werom, en Harry besiket de maffiabaas te warskôgjen foar de FBI-aginten, mar Marcone mient dat er him en Denton tsjininoar út besiket te spyljen, krekt sa't er dat earder mei Marcone en Parker dien hat. Denton sjit dan Hendricks del en Marcone wurdt troch Wilson en Harris finzen nommen.
Harry, Murphy, Tera en de Alpha's wurde allegear yn in djippe falkûle smiten yn Marcone syn tún, dy't Marcone dêr grave litten hat om MacFinn yn te fangen. Boppe de kûle is in hingjend platfoarm boud, dêr't Marcone de loup-garou wei deasjitte woe. Marcone wurdt oan in tou oan dat platfoarm boppe de falkûle hongen as libben ies foar de loup-garou. As dy Marcone besiket te pakken, sille se beide yn 'e kûle falle, dêr't de loup-garou dan alle fijannen fan Denton-en-dy út 'e ljochten helpe sil. Dan hoecht Denton inkeld noch ôf te weven mei it meunster, wierskynlik troch in sulveren kûgel te brûken dy't er makke hat fan in erfstik. Wylst se yn 'e falkûle sitte, leit Harry oan Murphy út hoe't it wier siet mei de moard op Kim Delaney en de rest fan 'e hiele saak. Se lizze harren spul dan by. Der bestiet gjin mooglikheid om út 'e falkûle te kommen, dat se kinne allinnich noch mar wachtsje op 'e dea. De FBI-aginten hawwe lykwols ien fan Marcone syn messen oer de holle sjoen doe't se him fûllearren, en dêrmei wit de maffiabaas ien fan 'e touwen fan it platfoarm troch te snijen. It iene útein fan it tou falt yn 'e kûle, sadat Harry en Tera derút klimme kinne. Tsjin dy tiid is de loup-garou der ek, mar Tera feroaret harsels yn in wolf en liedt it meunster by de kûle wei troch it út te daagjen en dan hurd út te naaien.
Neitiid sykje Harry en Murphy alle wolvehûdene mulrimen byinoar en ferbrâne dy foar't de plysje arrivearret. Dy hat der klauwen oan om út te finen wat der allegear bard is, mar op bylden dy't Susan Rodriguez temûk opnommen hat, is te sjen hoe't Harry en Murphy harren lêste konfrontaasje mei de loup-garou en Denton hawwe. As dy bylden op 'e tillefyzje útstjoerd wurde, wint Murphy sa'n populariteit ûnder de ynwenners fan Chicago dat ûnder druk fan 'e gemeenteried it ûndersyk fan Ynterne Saken tsjin har ôfblaasd wurdt. De bylden ferdwine lykwols letter spoarleas, wêrnei't it hiele barren weiset wurdt as in hoax. Harry tinkt dat dat is wat immen op in hege posysje it folk leauwe litte wol. Foar de dea fan 'e FBI-aginten wurdt net ien ferfolge. Trije fan harren hawwe dúdlik inoar ombrocht, wylst Denton syn oanfal op Harry op film fêstlein wie. Marcone wurdt troch de plysje út prinsipe arrestearre, mar syn abbekaten hawwe him binne in pear oeren alwer op frije fuotten. Hendricks, dy't in kûgelfrij fest droech, hat de sjitpartij oerlibbe en dielt ûnderweis nei it sikehûs in ambulânse mei Harry. Susan makket by de Arcane promoasje foar har ferslachjouwing. Tera West betteret wer op fan har wûnen en nimt kontakt op mei Harry om in lêste moeting te regeljen. Op dy moeting seit se dat se begrypt dat er gjin oare kar mear hie as om MacFinn, har ferloofde, te deadzjen. Fierders seit se dat se nei hûs sil, nei de wyldernis fan it Noardwesten. Dêrop feroaret se harsels yn in wolf en set ôf. Pas dan beseft Harry dat se in wolfwear is, in wolf dy't himsels feroarje kin yn in minske (ynstee fan in wearwolf, in minske dy't himsels yn in wolf feroarje kin). Neitiid sykje de Alpha's in nije mentor, en dêr kieze se, in bytsje ta syn skrik, Harry foar út.
Fool Moon einiget as Harry beskate dingen beprakkesearret. In healjier lyn ferskynde suver fanút it neat in megalomane warlock yn Chicago (sjoch: Storm Front), dy't syn kennis net allegear op eigen manneboet leard hawwe koe. En no hie immen Denton-en-dy fan 'e wolvehûdene mulrimen foarsjoen en harren ferteld oer de Wite Ried fan Tsjoenderij en dat Harry in gefaar foar harren foarme. Harry begjint him ôf te freegjen wa't him sa graach dea hawwe wol.
Mûseftigen
De mûseftigen (wittenskiplike namme: Muridae) foarmje in famylje fan 'e klasse fan 'e sûchdieren (Mammalia) en it skift fan 'e kjifdieren (Rodentia), dêr't û.o. de hûsmûs, de brune rôt en de swarte rôt ta hearre. Mei mear as 700 soarten is it de grutste kjifdierefamylje. Mûseftigen komme fan natuere foar yn Jeraazje, Afrika en Austraalje, mar berikten pas mei de minske, fan 1492 ôf, de Nije Wrâld, dy't earder kolonisearre wie troch de nau besibbe famylje fan 'e wrotmûseftigen.
Mûseftigen binne yn 'e regel lytseftige bisten mei in lange sturt en útsteande snorhierren. Guon hawwe langere efterpoaten, sadat se har op in huppende manear fuortbewege kinne, wylst oaren in grypsturt hawwe om it klimmen yn beammen makliker te meitsjen. Se hawwe allegear in earsten gehoar en rooksin, en komme foar yn biotopen dy't útinoar rinne fan wâld oant gerslân oant berchtme. In stikmannich soarten, yn 't bysûnder de gerbils, hawwe har oanpast oan it libjen yn 'e woastyn, wylst de bekendste soarten trouwe, sij it yn 'e regel ûnwinske, selskipsdieren fan 'e minske wurden binne. Mûseftigen binne herbivoaren of omnivoaren, en brûke har sterke kaakspieren en altyd trochgroeiende kjiftosken net inkeld om te iten, mar ek om hoalen gnaujen yn hurde materialen, lykas hout of drûge ierde. Se plantsje har fluch fuort, mei faak ferskate grutte nêsten jongen it jier.
Filmset
In filmset (fan it Ingelske film set), of koartwei set, is in lokaasje of studio dêr't foar koarte of langere tiid in filmcrew komt om te wurkjen oan in film of in tillefyzjeprogramma. De set is yn dy kontekst spesifyk it plak dêr't de kamera en de beljochting op rjochte binne.
Lokaasje
In gaadlik plak om te filmjen wurdt socht troch in lokaasjescout. As dêrfoar in geskikt plak fûn is, wurde der foto's makke, dy't neitiid foarlein wurde oan 'e regisseur, produksje-ûntwerper en eventueel de art director fan 'e produksje. As dy der wat yn sjogge, wurdt de lokaasje foar neier ûndersyk besocht troch in delegaasje dy't bestean kin út 'e regisseur, produksje-ûntwerper, art director, lokaasjemanager en kameraregisseur. Salang't der opnamen makke wurde is de lokaasjemanager der ferantwurdlik foar dat de lokaasje kibich en korrekt brûkt (en oplevere) wurdt, neffens de ôfspraken dy't makke binne mei de eigner.
Studio
As der ferlet is fan in dekôr, om't de winske lokaasje net fûn of net brûkt wurde kin, of om't ferskate lokaasjes te fier útinoar lizze en sadwaande fanwegen gebrek oan jild of tiid net foldogge, kin der foar opnamen ynstee gebrûk makke wurde fan in filmstudio. Dat is in plak dêr't de fasiliteiten, lykas kamera- en beljochtingsappartuer, maklik foarhâns binne en dêr't ek de omstannichheden geunstich (want troch de minske behearske) binne. Foarbylden fan sokke omstannichheden binne de hichte fan it gebou, in flakke flier, in goede enerzjyfoarsjenning, genôch parkearromte, ensfh.
Oanpassings
As tuskenoplossing komt it soms foar dat op 'e lokaasje in dekôr boud wurdt. De lokaasje op him sels foldocht dan net as set, mar kin troch beskate oanpassings wol geskikt makke wurde. Men kin dan tinke oan it pleatsen fan in falske gevel foar in besteand gebou, en mear fan datsoarte dingen.
Synoptyske evangeeljes
De term synoptyske evangeeljes is in oantsjutting foar trije fan 'e fjouwer nijtestamintyske evangeeljes, te witten de evangeeljes fan Mattéus, Markus en Lukas. Dy omfetsje nammentlik, yn tsjinstelling ta it fjirde kanonike evangeelje, dat fan Jehannes, foar in grut part deselde ferhalen, faak yn deselde folchoarder en ek noch yn grutdiels deselde bewurdings. Sa'n hege graad fan lykstrekigens kin inkeld ferklearre wurde troch in literêre ynterôfhinklikens. De term "synoptysk" is fan oarsprong in Gryksk wurd, dat "mei-inoar" (syn) "besjoen" (optysk) betsjut.
Underlinge ferhâlding
Behalven Markus moat der lykwols nòch in boarne west hawwe foar Mattéus en Lukas, in ferlern gien evangeelje dat men Q neamd (nei it Dútske Quelle, dat "boarne" betsjut). It gebrûk dêrfan soe de saneamde Twafâldige Tradysje ferklearje, it mienskiplike part fan Mattéus en Lukas, dat foar Mattéus 25% en foar Lukas 23% bedraacht. Fierders befetsje Mattéus en Lukas beiden ek unyk materiaal (fan Lukas is 35% en fan Mattéus 20%) en de boarnen dêrfoar wurde L en M neamd. De oerienkomsten tusken de trije synoptyske evangeeljes binne nammenste opfallender, mei't it Evangeelje fan Jehannes en de apokrife evangeeljes der gâns fan ôfwike.
Bôgesjitten op de Paralympyske Simmerspullen 2000
De XIe Paralympyske Simmerspullen waarden yn 2000 te Sydney yn Austraalje hâlden.
Teams
{| width=60%
Shannen Doherty
Shannen Doherty (útspr. efternamme: /'do u ərti/; folút: Shannen Maria Doherty; Memfis (Tennessee), 12 april 1971), is in Amerikaansk aktrise, regisseur, tillefyzjeprodusinte, presintatrise en autobiografysk skriuwster fan mingd etnysk Iersk-Ingelsk-Skotsk-Ulstersk komôf. Hja is it bekendst wurden troch har rollen yn 'e tillefyzjesearjes The Little House on the Prairie, Our House, Beverly Hills, 90210 en Charmed.
Jonkheid
Shannen Doherty waard yn 1971 berne yn Memfis, yn 'e steat Tennessee, as de dochter fan Tom Doherty, in hypteekadviseur, en dy syn frou Rosa, de eigneresse fan in skientmesalon. Oan har heite kant is se fan Iersk komôf, en oan har memme kant hat se mingd Ingelsk-Skotsk-Ulstersk bloed. Se waard grutbrocht as lid fan 'e Súdlike Baptistetsjerke.
Doherty wie as bern al aktyf as aktrise, mei gastroltsjes yn searjes as Voyagers! en Father Murphy. Op har alfde, yn 1982, krige se in fêste rol as Jenny Wilder yn 'e populêre westernsearje The Little House on the Prairie, tanksij de ynfloed fan akteur/produsint Michael Landon, dy't ek de produsint fan Father Murphy wie. Se makke ûnderdiel út fan 'e cast fan 'e rige oant dy yn 1983 stopset waard. Neitiid hie se gastroltsjes yn searjes as Magnum, P.I., Airwolf en Highway to Heaven, en fan 1986 oant 1988 fertolke se de rol fan 'e âldste dochter Kris Witherspoon yn 'e dramarige Our House (yn Nederlân útstjoerd troch de EO). Har earste grutte rol yn in spylfilm wie yn Heathers, út 1989.
Karriêre as folwoeksene
Grutte, wrâldwide bekendheid krige Doherty troch de tillefyzjerige Beverly Hills, 90210, fan produsint Aaron Spelling, dy't yn 1990 úteinsette. Dêryn fertolke se fjouwer seizoenen lang, oant 1994, de rol fan 'e falske Brenda Walsh, wêrfoar't se yn 1993 in Young Artist Award wûn. Har ôfwêzigens út 'e searje soe oarspronklik mar in jier duorje, mar se kearde nea werom, en de nys fan falsk frommes waard neitiid ynnommen troch Tiffani-Amber Thiessen, yn 'e rol fan Valerie Malone. Yn 'e midden fan 'e jierren njoggentich aktearre Doherty benammentlik yn tillefyzjefilms, al hie se ek de haadrol yn 'e spylfilm Mallrats, út 1995.
Yn 1998 krige se op 'e nij in haadrol yn in searje fan Aaron Spelling, diskear as Prue Halliwell, de âldste fan trije susters dy't ûntdekke dat hja heksen binne, yn 'e fantasytillefyzjesearje Charmed. Foar dy rol waard se twaris (yn 1999 en 2000) nominearre foar in Saturn Award. Njonken har aktearjen regisearre se ek in pear ôfleverings út 'e searje. Se ferliet Charmed yn 2001, oan 'e ein fan it trêde seizoen, nei't der grute wurdt om't se net mear troch ien doar koe mei har kollega Alyssa Milano, dy't Phoebe Halliwell spile, de jongste fan 'e trije susters. Har fuortgean makke de dea fan har personaazje needsaaklik, en de ek de yntroduksje fan in nij, ferfangend personaazje (spile troch Rose McGowan), en soarge boppedat foar grutte deilisskip tusken Doherty en produsint Spelling.
Yn 2003 presintearre Doherty in seizoen lang it ferburgen-kameraprogramma Scare Tactics, en fan 2006 ôf produsearre en presintearre se har eigen realitysearje, Breaking Up with Shannen Doherty. Yn 2008-2009 kearde se fjirtjin jier nei dato nochris werom yn har rol fan Brenda Walsh, as spesjale gaststjer yn acht ôfleverings fan 'e rige 90210 (foar, sa wurdt sein, $40-50.000 de ôflevering). Yn 2010 die Doherty mei oan 'e Amerikaanske ferzje fan Dancing with the Stars, mar waard al yn 'e twadde wike nei hûs ta stjoerd.
Priveelibben
Doherty troude op 11 oktober 1993 mei Ashley Hamilton, de soan fan akteur George Hamilton, mar skiede yn april 1994 alwer fan him. Se wertroude yn 2002 mei Rick Solomon, mar liet dat houlik sân moanne letter, yn 2003, wer annulearje. Op 5 oktober 2011 troude se foar de trêde kear, no mei in Kurt Iswarienko; dat houlik hat oant no (neijier 2013) ta stân holden.
Oan skandalen ûntbriek it Doherty nea. Sa waard se yn jannewaris 1993 oanklage troch de United Bank út Kalifornje, mei't de aktrise neffens harren foar $36.000 by har yn it read stie. Yn 2001 waard Doherty feroardiele om't se mei drank op efter it stjoer siet; se krige tsien dagen finzenisstraf of tweintich dagen wurkstraf mei trije jier op betingst, en dêrnjonken noch in jildboete fan $1.500. Fierders hat Doherty ek ferskate kearen neaken posearre foar it neakenblêd Playboy: yn desimber 1993, nochris yn maart 1994 en foar de trêde kear yn desimber 2003.
Bigfoot on Campus
Bigfoot on Campus is in koart ferhaal fan it fantasysjenre, skreaun troch de Amerikaanske auteur Jim Butcher. De titel betsjut "In Bigfoot op 'e Kampus". It ferhaal is skreaun yn it ik-perspektyf, en makket diel út fan 'e urban fantasyrige The Dresden Files. Yn 'e ynterne gronology fan 'e searje spilet Bigfoot on Campus tusken de foarfallen yn 'e romans Turn Coat en Changes. Yn it ferhaal moat Harry foar de trêde kear in jonge sasquatch te help komme dy't yn 'e swierrichheden rekke is.
Publikaasjeskiednis
Butcher skreau Bigfoot on Campus oarspronklik foar de blomlêzing Hex Appeal, dêr't ek ferhalen fan oare fantasy-auteurs yn stiene. Dat boek waard yn 2012 útjûn troch St. Martin's Griffin, ûnder redaksje fan P.N. Elrod. Yn 2015 waard Bigfoot on Campus yn 'e mande mei twa oare ferhalen fan The Dresden Files dy't oer in sasquatch geane (B Is for Bigfoot en I Was a Teenage Bigfoot) werútjûn yn 'e ferhalebondel Working for Bigfoot, dy't yn in beheinde oplaach útkaam by Subterranean Press yn Burton (Michigan). Yn 2018 waard it ferhaal werpublisearre yn Butcher syn ferhalebondel Brief Cases, dy't ferskynde by de New Yorkske útjouwerij Ace Books.
Ynhâld
Harry Dresden, tsjoender en privee-detektive te Chicago, kriget berjocht fan Krêft-fan-in-Rivier-yn-Syn-Skouders dat er wer in putsje foar him hat. Krêft-fan-in-Rivier-yn-Syn-Skouders is in sasquatch foar wa't Harry al twa kear earder wat dien hat (sjoch: B Is for Bigfoot en I Was a Teenage Bigfoot). Beide kearen hie it te krijen mei de heal-minsklike soan fan Krêft-fan-in-Rivier-yn-Syn-Skouders, en diskear is it net oars. De jonge, Irwin Pounder, is ûnderwilens in jier as achttjin, en hy studearret oan 'e Universiteit fan Oklahoma yn Norman. Krêft-fan-in-Rivier-yn-Syn-Skouders, dy't Irwin noch nea met hat mar ynstee fan in ôfstân syn âlderlike plichten besiket nei te kommen, hat in faaie dream hân, en troch Harry yn te skeakeljen wol er bewissigje dat alles noch goed is mei syn soan.
De sasquatch wol Harry lykas de foarrige kearen betelje mei in klompke goud ter grutte fan in golfbal, mar Harry hat al langer syn betinkings oer it hâlden en dragen fan Krêft-fan-in-Rivier-yn-Syn-Skouders yn ferhâlding ta syn soan, en diskear makket er fan 'e gelegenheid gebrûk om himsels te bemuoien mei wat er as in opfiedingsprobleem sjocht. Hy seit tsjin Krêft-fan-in-Rivier-yn-Syn-Skouders dat er him wol helpe wol, mar dat syn priis dêrfoar is dat de sasquatch einlings en te'n lêsten syn soan persoanlik moetsje moat. Krêft-fan-in-Rivier-yn-Syn-Skouders is dêr net bliid mei, en it reuseftige wêzen is it ek net wend om troch oaren ûnder druk set te wurden, mar nei't er it spul nochris eefkes beprakkesearre hat, stimt er dermei yn,
Wylst er noch beprakkesearret wat er no moat, dûkt Connie har heit op, de oalje- en gasmagnaat Charles Barrowill. Harry ken him werom as in oanhinger fan it Hûs Raith, dy't inkele jierren earder oanwêzich wie by de slach yn 'e Djipten, doe't telgen fan 'e Huzen Skavis en Malvora de kening fan it Wite Hôf besochten te ûnttroanjen (sjoch: White Night). Barrowill makket yn net mis te fersteane bewurdings dúdlik dat Harry him net mei syn dochter en har freon bemuoie moat, of oars… Harry warskôget him dat de jonge konneksjes hat, en dat Barrowill better by him wei bliuwe kin.
Letter dy jûns bejout Harry him nei in lyts hoekje bosklân op 'e kampus, dêr't er Krêft-fan-in-Rivier-yn-Syn-Skouders moetet. Hy leit him út wat er ûntdutsen hat. Dat Connie net wit dat se in fampier is, liket frjemd, mar is dat net. Harry is soks alris faker tsjinkommen (sjoch: Blood Rites). Fampieren fan it Wite Hôf krije pas al harren krêften as se foar de earste kear seksuële omgong hawwe. Harren 'honger' wurdt harren dan oermânsk, en se deadzje harren minner(esse). Aldelju hâlde dat faak geheim foar de bern út eangst dat dy oars besykje sille harren minner(esse) te sparjen troch gjin seks te hawwen. Ut harren hâlden en dragen is Harry lykwols ûntsjinstriidber dúdlik wurden dat Irwin en Connie in pearke binne dat gauris it bêd dielt. Irwin soe de earste kear net oerlibje moatten hawwe, mar hat dat blykber wol dien. Harry syn teory is dat dat te krijen hat mei it folle gruttere reservoir oan libbensenerzjy dêr't Irwin as in healbloed-sasquatch oer beskikt.
Krêft-fan-in-Rivier-yn-Syn-Skouders is de earste dy't sjocht wêr't it gefaar yn dizze sitewaasje skûlet. Charles Barrowill hat syn eigen earste minneresse wol fermoarde, en hy hat letter fan syn heit te hearren krigen dat soks is sa't it heart. Syn hiele libben hat er himsels dat foarholden, en hy hat besocht syn dochter op deselde wize grut te bringen. Allinnich, har earste minner is net deagien. As er it der no by sitte lit, sil dat betsjutte dat syn hiele eigen libben in leagen is. Dus Irwin moat dea, as it net rjochtsom kin, dan mar linksom. Krêft-fan-in-Rivier-yn-Syn-Skouders betanket Harry foar syn help. Hy wit no wêr't de foarke fêstsit, dat no rêdt er it fierders sels wol. Harry is dêr noch net sa wis fan. De sasquatch libbet net yn 'e minsklike maatskippij, en dat betsjut dat er oars tinkt as minsken, en ek as fampieren, dy't ommers wól diel útmeitsje fan 'e minsklike maatskippij. Hy soe der samar nochris in moanne foar útlûke kinne om it spul te beprakkesearjen, en Harry hat wol goed foar it ferstân dat Barrowill dêr net op wachtsje sil.
Sadwaande giet Harry noch dyselde jûns nei de studinteflat op 'e kampus dêr't Irwin wennet. Dêr fielt er in betsjoening sa't er dy alris earder meimakke hat fan in fampier fan it Wite Hôf. As er by de keamer fan 'e jonge komt, blykt dy lykwols lûdroftige seks mei Connie te hawwen. Sels as Harry de doar yntrapet, merke se him net iens op, sa binne se ûnder de betsjoening dy't Barrowill harren oplein hat. Foar't Harry harren lykwols útinoar helje kin, wurdt er fan efteren delslein troch Barrowill. As er wer bykomt, wurdt er yn betwang holden troch in stik as wat ghouls dy't by Barrowill yn 'e tsjinst steane. De fampier leit him út dat er Connie en Irwin krekt sa lang seks hawwe litte sil oant Irwin syn libbensenerzjy op is en de jonge it bestjert. Hy is fan doel om Harry neitiid as seksslaaf oan Connie te jaan; sa sil der mar ien lyk wêze, fan in jonge sporter dy't drugs nommen hat en in hertstilstân krigen hat. Allegear prima út te lizzen, dus der sille gjin problematyske fragen wêze.
Hoax
In hoax is spesifike term foar in leagen of oare foarm fan bedragerij dy't troch immen mei opsetsin útfierd wurdt om 'e wierheid te maskearjen en sa oare minsken te mislieden. Dêrby kin it gean om in foarm fan humor; sa binne de measte ien-aprilgrappen hoaxes. Ferfelender wurdt it, as it giet om mispleatste humor, oer ûnderwerpen of útfierd op manearen dy't foar slachtoffers net grappich binne. Hoaxes kinne fierders ek te kweader trou útfierd wurde om persoanen of ynstellings yn opspraak te bringen of harren goede namme te skansearjen troch se ferhalen publisearje te litten dy't letter net wier blike te wêzen. In hoax kin ûnderskaat wurde fan in oprjochte flater op it mêd fan oardiel of waarnimming, wêrby't gjin opset yn it spul is. It wurd 'hoax' is in resint lienwurd út it Ingelsk, dat wierskynlik fuortkomt út in gearlûking fan it earste diel fan 'e bekende toverspreuk "hokus-pokus".
Bigfoot on Campus
Ynhâld
Harry besiket him derop te wizen dat hysels net samar ferdwine kin en dat Irwin net samar in jonge sporter is, mar Barrowill wol net harkje. Op dat stuit wurdt Barrowill syn limûsine, mei de deade ghoul dy't syn sjauffeur wie der noch yn, dwers troch trije muorren hinne it studintehûs yn smiten, sadat er oan 'e foartsjillen ta Irwin syn keamer ynkringt. It reuseftige stal fan Krêft-fan-in-Rivier-yn-Syn-Skouders komt der efteroan, en as Barrowill syn tweintich ghouls op 'e sasquatch ôfstjoert, makket dy gehak fan harren. Dêrop skuort Barrowill syn dochter fan Irwin ôf, smyt har oer syn skouder en kiest it hazzepaad. Harry giet him efternei en hâldt him tsjin by de doar nei bûten. Hy beseft dat it in drege opjefte wêze sil om Barrowill te ferslaan, mar hy wit ek dat er de fampier inkeld langernôch hoecht tsjin te kearen oant Krêft-fan-in-Rivier-yn-Syn-Skouders klear is mei de ghouls. It is lykwols net de sasquatch dy't efter harren oankomt en Barrowill in wan bruien begjint te jaan sa't er noch nea hân hat, mar Irwin. De jonge healbloed-sasquatch is noch lang net helder, mar ien ding wit er wol: Barrowill woe Connie fan him stelle. Uteinlik is Connie sels nedich om foar te kommen dat Irwin har heit hielendal deaslacht.
Hoax
Ien fan 'e ierst bekende hoaxes waard yn 1708 útfierd, doe't de Ingelske skriuwer Jonathan Swift ûnder de skûlnamme Isaac Bickerstaff in almenak útjoech, wêryn't er it ferstjerren fan John Partridge oankundige, ien fan 'e liedende astrologen fan dy tiid. Op 'e dei dat Partridge stjerre sillen hie, publisearre Swift boppedat noch in treurdicht foar him. As gefolch dêrfan rekke de reputaasje fan Partridge slim skansearre en kaam syn eigen astrologyske almenak seis jier lang net út. Yn it ynternettiidrek binne hoaxes makliker út te fieren as foarhinne. In bekende moderne hoax is bygelyks de saneamde Tourist Guy, in man dy't op 11 septimber 2001 op it dakterras fan it World Trade Center yn New York in selfie makke hawwe soe dêr't op 'e eftergrûn ien fan 'e fleantugen op te sjen is, dy't him in pear tellen letter, by de terroristyske oanslaggen fan 9/11, yn it gebou boarre hawwe soe. Dy foto krige in soad bekendheid foar't men útfûn dat er eins makke wie yn 1997 en dat it fleantúch der letter yn plakt wie. Ek offisjele ynstânsjes fiere soms hoaxes út; sa stjoerde de Waalske omrop RTBF op 13 desimber 2006 it berjocht de wrâld yn dat Belgje dy deis troch de ôfskieding fan Flaanderen útinoar fallen wie en dat de Belgyske keninklike famylje it lân ûntflechte wie.